Polisiebeamptes vas oor omkoopgeldFoto: RTMC Twee beamptes van die Suid-Afrikaanse Polisiediens is in hegtenis geneem nadat hulle na bewering omkoopgeld van ŉ dwelmhandelverdagte aanvaar het. Lede van die verkeersteenkorrupsie-eenheid het op die beamptes toegeslaan terwyl die transaksie plaasgevind het, het Simon Zwane, woordvoerder van die Padverkeerbestuurskorporasie (RTMC), Saterdag gesê. “ŉ Bedrag van R3 000 is in die beamptes van Florida-polisiestasie in Roodepoort, Johannesburg, se besit gevind. Die twee het glo vroeër die man vir dwelmbesit in hegtenis geneem en ŉ ooreenkoms met hom aangegaan om die geld vir hulle te bring en sodoende vervolging vry te spring,” het hy gesê. Lede van die teenkorrupsie-eenheid is deur die Gautengse verkeerspolisie en ŉ lid van die polisie bygestaan om die beamptes in hegtenis te neem toe hulle sien hoe die beamptes die geld in ŉ parkeerterrein by die polisiestasie aanvaar. “Springstofgel is ook in die beamptes se amptelike voertuig gevind toe dit deursoek is,” het Zwane bygevoeg. Die beamptes sal na verwagting Maandag in die Roodepoort-landdroshof verskyn op moontlike aanklagte van korrupsie en die onwettige besit van springstof.